Kan mit barn arve min fobi?
Ja, man kan godt sige at dit barn kan arve din fobi. Videnskabelige studier kan ikke påvise et gen for en bestemt fobi, men der er en tydelig genetisk komponent for at være mere ængstelig. Blandt folk der har denne genetiske komponent er der en overrepræsentation af folk med fobi som f.eks agorafobi. Det er vigtigt at forstå, at selvom man er genetisk disponeret, er det ikke det samme som at man udvikler en fobi. En anden måde hvorpå børn kan ”arve” en fobi er gennem deres forældres adfærdsmønstre. Især mindre børn lærer og kopierer deres forældres adfærdsmønstre, så hvis du udviser en fobisk angst for noget, så vil dit barn med stor sandsynlighed også udvikle en fobisk angst.